runetrust/blame-folketinget-dk huggingface dataset:
Line Barfod (EL), 2007-05-09:
Det, der stod meget tydeligt tilbage af det, der blev sagt – også fra den kommunale verden – var, at det, der er fuldstændig afgørende, hvis man vil gennemføre ændringer på det sociale område, hvad enten det er fra lovgivningsmagtens, fra regeringens eller fra kommunernes side, er de økonomiske instrumenter.
Margrete Auken (SF), 2002-04-02:
Jeg håber da meget, at ministeren så i hvert fald sørger for, det bliver passet fra København, sådan at der bliver en selvstændig forestilling om, at det bliver noget, vi dog tager lidt alvorligt endnu, selv om usynliggørelsen af Danmark åbenbart er blevet en del af, jeg siger ikke udenrigsministerens, men regeringens politik.
Lars Løkke Rasmussen (V), 2018-11-13:
Jeg synes, at man skal glæde sig over, at regeringen har sat en sindssygt høj ambition, som er vigtig, og jo flere lande, der i øvrigt abonnerer på den, jo større er sandsynligheden for, at vi når det, fordi det jo også handler om at presse nogle bilproducenter til en teknologi og udvikling.
Joachim B. Olsen (LA), 2012-06-08:
Men når vi går ud og siger, at der skal være 40.000 færre offentligt ansatte i verdens største offentlige sektor, så kunne man jo også sige, at det ikke er en let ting at sige; personligt synes jeg det ikke, for jeg tror sagtens, at der kunne være 40.000 færre ansatte i den offentlige sektor, men man kunne sige, at det også er at tage en svær beslutning.
Pia Kristensen (DF), 2004-05-06:
Jeg mener ikke, vi har sagt noget om, at vi vil bryde loven, for det mener vi faktisk ikke vi gør med forslaget her. De jurister, der har været os behjælpelige med at lave beslutningsforslaget, siger, at det faktisk godt kan lade sig gøre, men det er jo sådan nogle ting, vi må have afdækket i udvalgsarbejdet.
Pelle Dragsted (EL), 2015-12-15:
Derfor har vi stillet et ændringsforslag, som egentlig er meget enkelt, og som går på, at den her skattefritagelse for statsministeren begrænses til kun at gælde ophold og overnatning i umiddelbar tilknytning til statsministerens repræsentative eller øvrige arbejdsrelaterede aktiviteter på Marienborg – det vil altså sige, når eventuelle overnatninger har et tjenstligt formål.
Morten Dahlin (V), 2021-05-10:
Og vi er sådan set overbeviste om, at man, hvis man fra regeringens side virkelig gjorde det her med at få udvist flere kriminelle udlændinge til en politisk prioritet – det opfatter vi jo desværre ikke at man har gjort – altså så også kunne kommet et godt skridt længere end i dag i forhold til udvisninger.
Morten Østergaard (RV), 2005-11-25:
For det første vil jeg sige, at det jo ligger fast nu, at staten betaler én andel af ydelsesstøtten, kommunerne betaler én andel, så der er jo masser af finansiering i fællesskabet, og i virkeligheden kan man sige, at lejerne jo sådan set betaler den største del, idet de løbende betaler af på lånene igennem deres leje, og det er jo trods alt stadig væk den helt, helt overstigende del af finansieringen.
Holger K. Nielsen (SF), 2018-04-05:
Det handler jo grundlæggende om, at når man har et Schengensamarbejde, er man nødt til at have en styrket kontrol ved de ydre grænser, og det er jo det, som det her beslutningsforslag implementerer på baggrund af EU-regler og den særlige ordning, vi har omkring de her ting, i forhold til Schengen og det retlige samarbejde.
Thomas Danielsen (V), 2025-04-09:
Det, som jeg så synes er fedt ved det her lovforslag, er – apropos det med, om vi taler om akademiske diskussioner om CO 2 -reduktioner i form af beregningsmodeller osv., og hvor man skal tælle det med i klimaregnskaberne, eller om vi taler om reelle CO 2 -reduktioner – at vi her laver virkelig store CO 2 -reduktioner, når vi nu giver mulighed for at lave sidetag, altså lokal råstofudvinding ved projekterne både på Kalundborgmotorvejen og på rute 15.
Nick Hækkerup (S), 2021-05-07:
Det handler om den høje forbrugerbeskyttelse, som vi alle sammen nyder glæde af, men samtidig er der jo et ønske om ikke at stille danske virksomheder ringere end deres europæiske konkurrenter eller risikere, at virksomhederne i for høj grad overvælter omkostningerne på forbrugerne.
Pernille Vermund (NB), 2020-11-24:
Anerkender fru Rosa Lund og Enhedslisten, at der er en sammenhæng mellem en fejlslagen udlændingepolitik, hvor for mange kriminelle har fået lov at komme hertil og får lov at blive her, efter de er blevet dømt første gang, og overbelægningen i fængslerne og den forråelse, der foregår?
Niels Helveg Petersen (RV), 2005-01-12:
Der er i hvert fald en voldsom risiko for at holde valgene i store dele af Irak, og risikoen er jo ikke kun, at valgene så ikke har tilstrækkelig deltagelse, men også at den regering, det parlament, der kommer ud af valgene, vil savne den legitimitet, som vi ønsker os.
Pelle Dragsted (EL), 2024-10-10:
Hvis vi f.eks. kigger på spørgsmålet om den her skattefritagelse for beskatning af porteføljeaktier, men sådan set også på den anden del omkring produktionsgrænsen, så er det jo investeringer i en hvilken som helst slags virksomhed; det er investeringer i JYSK eller Novo Nordisk eller andre, som absolut ikke er kendetegnet ved at være iværksættervirksomheder, og når man investerer penge ved eksempelvis at købe aktier dér, er det jo penge, som andre aktionærer får, når de sælger de pågældende aktier.
Jørgen Estrup (RV), 1997-11-21:
Hvis man har fulgt lidt med i den boligpolitiske diskussion også her i Folketinget - og lidt mere end blot de sidste 3-4 år - og kan huske tilbage til 1980'erne, hvor der sad boligministre fra Venstre og De Konservative, vil man se en verden til forskel i denne redegørelse.
Mai Mercado (KF), 2021-03-04:
Jeg har fået den ære at holde talen på vegne af vores ordfører hr. Niels Flemming Hansen, og så kunne man godt tro, at det var, fordi jeg lige har haft den foregående sag, men jeg tror simpelt hen, det er, fordi jeg er den mest entusiastiske campist i den konservative folketingsgruppe.
Jacob Jensen (V), 2024-10-11:
Jeg synes også, det er vigtigt, at vi har den politiske diskussion om det, og at vi netop også finder de rigtige balancer i forhold til at tage nogle skridt, så vi ikke bare lægger hverken gebyrer, kontrol eller andre ting ned over et erhverv, som så flytter et andet sted hen, hvor der ikke er de samme regler og de samme krav.
Karina Adsbøl (DF), 2021-04-23:
Vi har også fået gennemført noget i forhold til tilgængelighed på valgsteder og altså fået indført hjælpemidler, og vi har fået indført, at blinde skal være med i kørselsordningen; vi har fået indført rigtig, rigtig mange gode ting og har kæmpet mange gode ting igennem, men vi er langtfra kommet i mål.
Carolina Magdalene Maier (ALT), 2017-04-18:
Der er i det her lovforslag det samme problem, som der er i L 181, nemlig at lovforslaget i sin yderste konsekvens kan medføre, at der vil være udfordringer med langsigtede investeringer for de her uddannelsesinstitutioner, og at man griber ind på den ene eller den anden måde i institutionernes selveje, og det synes vi er stærkt bekymrende.
Carl Valentin (SF), 2024-05-23:
Hvad bygger han det på, altså at man skulle have en situation, hvor hele den danske svineproduktion flyttede til andre lande midt i en klimakrise, hvor alle mulige andre lande også skal reducere deres animalske produktion, og i en situation, hvor rigtig mange andre lande også har miljøproblemer på grund af den store animalske produktion?
Kim Behnke (FRI), 2000-04-25:
Hvis en eller anden smedemester kan få flikket noget sammen og få overbevist vennerne i byrådet om, at det er en god idé, ofrer man penge på det, selv om CO2-reduktionen bliver minimal, selv om man allerede har velgennemprøvede projekter, som f.eks. også gasselskaber og elselskaber allerede i dag præsenterer for kunderne.
Aase D. Madsen (DF), 2003-04-24:
Hr. Auken kender, som jeg sagde før, meget nøje til forholdene på bl.a. Klitmøllerprojektet, og det havde Energistyrelsen på ministerens vegne kunnet stoppe i 1993 , og så var hele skandalen ikke blevet til noget. Hvis man havde fulgt de råd, der blev givet af bl.a. energiselskaberne, der sagde, at man skulle foretage følsomhedsberegninger med hensyn til brændselsudgifter, at der skulle opstilles en fast model for vurdering af værkernes økonomi, og havde man vist rettidig omhu i vurderingen af projekternes brugerøkonomi på baggrund af de store investeringer, der skulle gennemføres pr. husstand, havde denne skandale kunnet være undgået. Det er de sager, vi skal gå ned i og spørge: Hvorfor blev der ikke reageret på de blinkende røde lamper?
Ole Donner (DF), 1999-11-19:
Vi er også stadig væk meget betænkelige, og grunden til, at vi var imod postloven, da den blev sat sammen, var præcis de samme indsigelser, som Venstre og De Konservative har, nemlig det, at ministeren er eneaktionær og man så også samtidig siger, at i det og det selskab, i de dér hybridselskaber skal der ikke være aktieindtægt, og der skal ikke være mulighed for at gå dem efter i sømmene.
Jens Hald Madsen (V), 1999-03-03:
Ud af et samlet budget på 1,644 mia. kr. bruges der kun 193,9 mio. kr. uden for Danmark. Vi opfordrer regeringen til at ændre prioriteringen, så der anvendes flere ressourcer på forebyggelse i stedet for eksempelvis 9,3 mio. kr. til renovering af Sandholmlejrens kloaksystem.
Per Stig Møller (KF), 1999-04-16:
Disse tilbøjeligheder lagde han allerede for dagen, da han i Kosovo i 1987 lovede det serbiske mindretal, at ingen skulle slå på en serber, hvorefter han gav sig til at slå løs på kosovoalbanerne, og i 1989 inddrog han så deres forfatningshjemlede autonomi.
Ole Stavad (S), 2004-05-05:
Hr. Kristian Jensen nævner Det Centrale Handicapråd og den udtalelse, de er kommet med, men der er jo en lang række udtalelser fra både personer og organisationer, og hvis hr. Kristian Jensen ikke har forstået, at der er en stærk bekymring også efter udspillet blandt handicapgrupperne, så mener jeg, at der er noget, hr. Kristian Jensen ikke har fulgt med i.
Lene Espersen (KF), 2005-10-11:
Der er for mig at se ingen tvivl om, at det er blevet langt, langt sværere at være førstegangskøber og opsøge et marked; det er langt sværere overhovedet at få mulighed for at købe hash, og det er blevet meget nemmere for politiet nu målrettet at kunne gå ind på en hashklub og forsøge at få den lukket, at få stoppet hashhandelen på gaden.
Johs. Poulsen (RV), 2010-06-01:
Og der kan man jo sige, at det da er godt, at ministeren har den opfattelse, når regeringens økonomiudvalg, allerede inden ministeren blev miljøminister, uden nogen form for alternativ bedømmelse nåede frem til, at det var det eneste sted i Danmark, et sådant center kunne ligge.
Kim Edberg Andersen (NB), 2023-04-11:
Det siger jeg bare, fordi jeg umiddelbart synes, det er problematisk, at vi gør det på den her måde, altså at vi fæstner det i det samme parti, når det gælder en problemstilling, som vi alle sammen kunne være meget mere tilfredse med blev fæstnet i Folketinget.
Kristian Jensen (V), 2004-12-17:
Der er sket det nu, at Kommissionen, hvilket hr. Jacob Buksti godt ved, har udsendt en rapport om undersøgelsen af forsendelsernes omfang den 8. december til de øvrige medlemslande med ønske om kommentarer allerede på onsdag i næste uge, altså inden jul, for at få en klarhed over det her.
Ole Sohn (SF), 2006-11-28:
Så kan det godt ske, at man kan finde eksempler på noget, et hjørne, som burde have været lidt anderledes, men ville det ikke have været bedre, om man som minister kontaktede arbejdsmarkedets parter og sagde: Jamen er der noget med, at bagateller som et husnummer, der er skrevet forkert, eller Jensen har giftet sig til Nielsen, ikke skal give bøde?
Ida Auken (RV), 2016-05-26:
Jeg tror ikke, man har tænkt det fuldstændig igennem, at der er en grund til, at vi har regler ude på landet, for der skal jo ikke gælde de samme regler som i byer, men det kan der altså komme til, hvis det, folk bygger deres gamle ejendomme om til, er noget, der lige pludselig betyder, at der nu er beboelse på en anden måde, så der kommer støj- og lugtregler.
Kaj Ikast (KF), 1998-01-29:
Da vidste vi også, der ville komme et stort antal skibe, sømænd, tjenere og andre i overskud. Derfor er det, at vi nu har fundet frem til en løsning, således at verdens største færgerederi kan fortsætte i det internationale, og dermed udnyttes den store knowhow, der er opbygget, og de store investeringer godt nok af statslig karakter får et samspil og i dette tilfælde med tyskerne.
Ole Hækkerup (S), 2008-05-28:
Derfor vil jeg bare varmt anbefale ministeren, at overvejelser også af den her karakter kommer til at indgå i møderækken, og hvis ikke de i forvejen er repræsenteret blandt deltagerne i møderækken, at man så sørger for, at der bliver repræsentanter i møderækken, der også kunne komme med sådanne forslag.
Svend Erik Hovmand (V), 2003-11-11:
For så vidt angår beslutningsprocessen, og det er jeg sådan set meget mere optaget af, så synes jeg, det er vigtigt at understrege det, som også fremgik af den besvarelse, som jeg netop har læst op, at vi altså på det tidspunkt ikke afviste at gå ind i den problemstilling, men at vi ville se det i en bredere sammenhæng og lave en større modernisering.
Sophie Løhde (V), 2010-04-16:
Lad os herefter gange 4½ med de 107 kandidater, som var opstillet i Københavns Storkreds: Det vil i praksis give en stemmeseddel på 4 m og 81 cm. Hvis der så herudover også skal indsættes partilogoer og lidt plads imellem hvert parti og kandidatfoto, ja, så er vi langt over de 5 m for en stemmeseddel.
Christoffer Aagaard Melson (V), 2024-05-22:
Mener ordføreren, at vi i forbindelse med implementeringen af GDPR var gode nok til at give især små og mindre virksomheder, offentlige myndigheder og foreninger klare svar og klar vejledning, i forhold til hvordan de skulle implementere GDPR, eller er ordføreren enig i, at det kunne have været gjort bedre, så der ikke havde været al den usikkerhed omkring GDPR?
Jann Sjursen (KD), 2004-11-17:
Det er vi først og fremmest, fordi vi mener, at det ville være et decideret politisk overgreb mod både folkekirken og de pågældende trossamfund, hvis Folketinget med det her beslutningsforslag satte sig for at åbne op for, at folkekirken og andre trossamfund kan medvirke ved indgåelse af registreret partnerskab.
Kristian Thulesen Dahl (DF), 1999-11-03:
Men jeg vil gerne sige til statsministeren, at med hensyn til det svar, jeg fik, synes jeg faktisk, at der var nu mange positive ting i svaret. Hvad angår det med menneskesynet, kan jeg fuldstændig afklaret sige til statsministeren, at de præmisser, statsministeren stiller op for at man har et ordentligt menneskesyn, er Dansk Folkeparti fuldstændig enig med statsministeren i.
Karsten Hønge (SF), 2010-06-16:
Det er ikke nødvendigvis det afgørende, om perioden er 4 år eller 2 år, for som vi kommer til at diskutere senere i dag, er det sådan, at hvis man strammer beskæftigelseskravene så meget, som man vil gøre med det lovforslag, vi skal behandle senere i dag, har det egentlig langt større betydning end en afkortning af dagpengeperioden.
Carolina Magdalene Maier (ALT), 2016-01-19:
Nu nævnte ministeren i sin tale, at regeringen jo i høj grad prioriterer den frie forskning, også i Danmark, men kan vi ikke blive enige om, at den frie forskning, kan man sige i det forskningsbudget, der er fremlagt for 2016, er blevet nedprioriteret, i forhold til hvad den har været tidligere?
Ester Larsen (V), 2004-04-21:
Lovens hovedformål, nemlig behandling af barnløshed, sidestilles ikke med sygdomsbehandling, og endvidere rejser spørgsmålet om omgangen med og anvendelsen af menneskelige kønsceller helt andre etiske perspektiver end dem, der gør sig gældende for andre menneskelige celler eller organer, som ikke kan skabe nyt liv.
Thomas Jensen (S), 2010-12-02:
Når Venstres ordfører siger, at man ude lokalt kan løse opgaven, så er min største bekymring ved den samlede pakke, der nu lægges frem – og det er jo egentlig ganske banalt – at hvis man skal ændre en beboersammensætning i et udsat boligområde, er der nogle, der skal flytte ud, og nogle, der skal flytte ind.
Morten Messerschmidt (DF), 2023-05-31:
Jeg kan forsikre fru Inger Støjberg om, at det her overhovedet ikke er forproduceret, for der er masser af inspiration i det, fru Inger Støjberg siger, til at stille spørgsmål; især det her med, hvad man gør før og efter et valg, synes jeg var spændende.
Ebbe Kalnæs (CD), 2000-03-22:
Jeg er klar over, at den kommentar, jeg også nu har til den radikale ordfører, er lidt inspireret af, at den radikale ordfører var inde på enheder, størrelser og sådan nogle ting. Dér kunne jeg godt tænke mig, at den radikale ordfører ville være med til at erkende, at i diskussionen om større enheder, amterne og kommunerne osv., skulle vi i Folketinget vise mod til at skaffe et ordentligt grundlag at diskutere det på, for ingen ved faktisk noget om det.
Henning Hyllested (EL), 2019-12-17:
Det er ufatteligt, at partierne i det danske Folketing, og måske specielt Socialdemokraterne, fortsat vil tillade, at Danmark af alle lande undertrykker de mest fundamentale arbejdstagerrettigheder og kun for at please et erhverv, der vælter sig i statsstøtte, som så faktisk med det her lovforslag, L 72, ikke længere kan forbeholdes det danske rederierhverv.
Jeppe Kofod (S), 2010-04-07:
Jeg skal bare høre: Er det virkelig rigtigt, at man kan acceptere, at Danmarks udenrigsminister ikke deltager i så vigtigt et møde med andre landes udenrigsministre, og er det noget, som vi også fremover vil se som en praksis, som statsministeren vil støtte, at man bare kan melde fra, hvis man ikke lige har tid i kalenderen?
Tove Videbæk (KRF), 2003-02-27:
Ja, det er vi da nogle, der er, men derfor siger vi jo ikke ja til alt, der kommer fra EU, og jeg synes da heller ikke, at Dansk Folkeparti plejer at føle sig forpligtet til at sige ja til alt, der kommer fra EU. Så den argumentation forstår jeg ikke rigtig.
Ole Birk Olesen (LA), 2021-12-09:
Det lyder, som om Radikale Venstre mener, at en familie kun er god, hvis mor og far er ens og vil det samme, fylder det samme og gør det samme med børnene, selv om vi, der er forældre, jo er hundrede procent klar over, at familier består af to voksne personer, og at disse to voksne personer udfylder hver deres rolle i familien, som kan være forskellig, også afhængigt af køn.
Marianne Jelved (RV), 2009-04-03:
Så vil jeg gerne understrege, at det her er et forslag, som henvender sig til de voksne i vores samfund, som overhovedet ikke har de ressourcer som vi, der er her i Folketingssalen, har, og som har rigtig, rigtig svært ved at komme rundt i det system, som vi har bygget op.
Kristian Thulesen Dahl (DF), 2016-03-01:
Der er jo mange emner, som jeg tror mange danskere kunne have interesse i at vi debatterer herinde, og Grimhøjmoskeen er jo et af emnerne, som er på dagsordenen i de her dage, bl.a. på grund af den dokumentar, som TV 2 sender senere i dag.
Naser Khader (RV), 2003-04-11:
Aftalerne vil forhåbentlig sikre, at de involverede organisationer og virksomheder påtager sig et væsentligt ansvar i forhold til ligestillingssagen og indser fordelen ved at udnytte hele den talentmasse, som medarbejderne udgør - både kvinderne og mændene. I denne forbindelse er der måske behov for en afklaring
Lone Møller (S), 2005-03-16:
Med hensyn til hvilke ministerbemyndigelser der skal fjernes, så tror jeg, jeg sagde, at jeg synes, at med så stor en lovændring, så mange gamle love og så mange gamle ministerbemyndigelser ville det være en god ting at gå dem igennem og se: Hvor mange af dem kan vi erstatte enten med en lovtekst eller med nogle ekstra bemærkninger til gældende lovtekst, sådan at vi får ryddet ud i nogle af alle de bemyndigelser?
Peter Duetoft (CD), 1997-11-28:
Det leder mig så over til, at vi med hensyn til fremtidens samfund snakker om fjernarbejde, skærmterminaler og alle disse ting, og det fører mig tilbage til startbemærkningen om, at Kulturministeriet og indsatsen i kulturpolitikken er vigtigere nu end nogen sinde.
Torben Hansen (S), 2010-06-16:
Vi har været i gang med det her i 15 timer, ungefær, ved første- og andenbehandlingen, og når vi er færdige her, går vi i gang med L 224, som jeg tror bliver en rigtig stor reprise af den diskussion, der har været indtil nu af L 222, så det var sådan set bare et forsøg på at få tingene til at glide lidt mere smooth, men det skulle de så ikke.
Karsten Hønge (SF), 2016-12-01:
De 42 uger er også Efterskoleforeningens kompromisforslag, fordi et loft også sikrer, at efterskolerne har de samme vilkår at drive skole på, og sikrer, at prisen på en efterskoleplads ikke bare stiger og stiger, fordi eleverne skal betale for flere og flere uger.
Preben Bang Henriksen (V), 2024-05-14:
Jeg er også sikker på, at der ligger asbest i de områder, som hr. Torsten Gejl nu åbenbart gerne vil bygge en forbindelse i, nemlig i den østlige del af Aalborg, hvorved han jo så glemmer, at også i den del skal jeg da lige love for, som sagt, at der er asbest, men jeg skal da også love for, at man kommer til at genere folk i de beboede områder.
Nicolai Wammen (S), 2003-12-12:
I forhold til den helt konkrete finanslovaftale mellem Det Konservative Folkeparti, Venstre og Dansk Folkeparti har servicevirksomhedernes erhvervsorganisation, HTS, været ude at kritisere, at denne aftale vil komme til at koste arbejdspladser, op til 8.000.
Claus Hjort Frederiksen (V), 2002-02-20:
Men jeg kan selvfølgelig ikke fragå, at når man sparer på et område, må man effektivisere, og en del af det vil så bestå i, at man må skille sig af med nogle medarbejdere, og det kan jeg jo ikke fragå er konsekvensen af det her. Men jeg vil bare sige, at det, fru Lene Garsdal antyder, er, at vi skulle være ansvarlige for en meget større nedskæring på det her område end på andre områder.
Susie Jessen (DD), 2023-12-14:
Det er vi heldigvis flere der er enige om, og selv om vi er partier, der i det daglige er ret forskellige, fremsætter vi sammen med SF det her beslutningsforslag om en obligatorisk brug af landdistriktsfilteret ved ny lovgivning, så vi her på Borgen i fremtiden i endnu højere grad kan tage beslutninger i fuld bevidsthed om, hvilke konsekvenser lovforslagene har.
Marianne Jelved (RV), 2014-02-18:
Vi giver bare nogle rammer nu, der gør, at vi prøver at få det i den rigtige retning for de teatre, som har en meget høj husleje, vel vidende at vi ikke kan vide alt, hvad der foregår ude omkring, som kan betyde, at det kræver lidt længere overgangsordninger eller noget andet – derfor dispensationsmuligheden.
Lene Espersen (KF), 2010-03-03:
Og der vil jeg sige til hr. Per Dalgaard, at jeg da synes, det naturligvis er klart, og det, der er det afgørende, og det, der gør størst indtryk, hvis man modtager kritik – for man skal jo også kunne bære at modtage kritik, når man selv vil være i kritikerrollen – er, at dem, som man bliver kritiseret af, har en vis legitimitet, altså at de er demokratisk valgt, eller at det er en organisation, som har et ordentligt fundament, som måtte kritisere os.
Kristian Thulesen Dahl (DF), 1999-12-08:
Og så skal man minsandten høre nu, at EU-landene er på vild fart derudad for at lave en europahær, og så skal man høre Socialdemokraterne her, først den ene, så den anden, tale dels for, at det er en stjernegod idé, og bagefter tale for, at Danmark kan da sagtens være med i mangt og meget af det.
Karen Hækkerup (S), 2010-04-09:
Vi ved, og det kan jeg lige så godt afsløre nu for justitsministeren, hvad man vil svare fra Rigshospitalet, for jeg kan læse op her fra Information fra en artikel fra den 15. januar, hvor en forsker og behandler, der har arbejdet 10 år på Rigshospitalet lige præcis på Sexologisk Klinik, siger: Den pædofile når til et punkt, hvor det ikke længere er nok blot at se på børneporno.
Lene Espersen (KF), 2010-05-21:
Jeg tror, det er noget, vi måske i første omgang skal prøve at koncentrere os om, for problemet med mange af østaterne er, at de også er skrøbelige stater, der slet ikke har et institutionelt setup, der gør, at de er i stand til at løse bare de problemer, de står med i dag; det skal vi selvfølgelig gøre.
Line Barfod (EL), 2006-12-12:
Når nu regeringspartierne efterlyser, hvad det er, der har været mangelfuldt, så har en samlet opposition flere gange foreslået at udvide beskyttelsesperioden, fordi det er helt afgørende, hvis man også ønsker at beskytte ofrene bedre og hjælpe dem, der er ofre for denne forfærdelige menneskehandel.